ไฟแนนซ์ทูเดย์
โดย...อเมทิสต์
13 เม.ย. 2558

โดย...อเมทิสต์
...แม้แต่กองทุนการเงินระหว่างประเทศ (ไอเอ็มเอฟ) ยังต้องเปิดทางให้ผ่อนคลายนโยบายการเงินเพิ่มเติม หรือภาษาชาวบ้าน คือให้ลดดอกเบี้ยได้ เพราะเศรษฐกิจไทยมีความเสี่ยงที่จะโตต่ำกว่าคาด จากหลายปัญหาที่รุมเร้าอยู่ โดยไม่ต้องห่วงปัญหาเงินเฟ้อมากนัก เพราะยังต่ำค่อนไปทางติดลบ จากราคาน้ำมันในตลาดโลกที่ลดต่ำลง 
...แต่แม้กระนั้นก็คงคาดหวังคณะกรรมการนโยบายการเงิน (กนง.) ที่จะประชุมอีกครั้งในเดือน มิ.ย.นี้ ไม่ได้มากนัก เพราะกรรมการฟากแบงก์ชาติที่นำโดย ประสาร ไตรรัตน์วรกุล ผู้ว่าการ ธปท. นั้น มี ไพบูลย์ กิตติศรีกังวาน รองผู้ว่าการด้านเสถียรภาพการเงิน คอยเป็นปราการยันไม่ให้ลดดอกเบี้ยมาโดยตลอด ในขณะที่กรรมการผู้ทรงคุณวุฒิคนอื่นๆ นั้น เห็นปัญหาและมีมุมมองเดียวกับไอเอ็มเอฟมาพักใหญ่แล้ว
qq...การประชุมรอบใหม่ ถ้าปราการฟากแบงก์ชาติยังเห็นว่า ยังต้องระมัดระวังในการใช้กระสุน ซึ่งก็คือดอกเบี้ย ก็อาจจะได้เห็นการลดดอกเบี้ยนโยบายไม่เกิน 0.25% ซึ่งไม่น่าจะพอรับมือกับสถานการณ์ดิ่งไหลของเศรษฐกิจขณะนี้ได้ และค่าเงินบาทก็จะยังกดดันการส่งออกต่อไป